## Odluka Ustavnog suda Republike Hrvatske broj: U-IIIVs-774/2008 od 18. ožujka 2009.

### NN 42/2009 (6.4.2009.), Odluka Ustavnog suda Republike Hrvatske broj: U-IIIVs-774/2008 od 18. ožujka 2009.

42 06.04.2009 Odluka Ustavnog suda Republike Hrvatske broj: U-IIIVs-774/2008 od 18. ožujka 2009.

USTAVNI SUD REPUBLIKE HRVATSKE

982

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Aldo Radolović, predsjednik Vijeća, te suci Marko Babić, Mario Kos, Davor Krapac, Duška Šarin i Nevenka Šernhorst, članovi Vijeća, odlučujući o ustavnoj tužbi koju je podnio S. I. iz B., kojeg zastupa N. Đ., odvjetnik u Z., na sjednici održanoj 18. ožujka 2009. godine, jednoglasno je donio

ODLUKU

I. Ustavna tužba se usvaja.

II. Ukida se rješenje Vrhovnog suda Republike Hrvatske broj: Kzp-21/07-7 od 16. siječnja 2008. godine.

III. Predmet se vraća Vrhovnom sudu Republike Hrvatske na postupak i odlučivanje.

IV. Vrhovni sud Republike Hrvatske dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

V. Ova odluka objavit će se u »Narodnim novinama«.

Obrazloženje

1. Podnositelj je podnio pravodobnu i dopuštenu ustavnu tužbu na temelju članka 62. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) protiv rješenja Vrhovnog suda Republike Hrvatske broj: Kzp-21/07-7 od 16. siječnja 2008., kojim je odbijen kao neosnovan zahtjev podnositelja za zaštitu prava na suđenje u razumnom roku u kaznenom predmetu Općinskog suda u Zagrebu broj: KO-1955/06.

2. Podnositelj smatra da mu je rješenjem Vrhovnog suda Republike Hrvatske povrijeđeno ustavno pravo na suđenje u razumnom roku zajamčeno odredbom članka 29. stavka 1. Ustava Republike Hrvatske i odredbom članka 6. stavka 1. Konvencije za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99., 8/99., 14/02. i 1/06.; u daljnjem tekstu: Konvencija).

Predlaže Ustavnom sudu usvojiti ustavnu tužbu, ukinuti osporeno rješenje, utvrditi povredu prava na suđenje u razumnom roku i odrediti mu primjerenu naknadu u iznosu od 17.000,00 kn.

3. ČINJENICE VAŽNE ZA USTAVNOSUDSKI POSTUPAK

Ustavni sud je na temelju navoda ustavne tužbe, uvida u spis Vrhovnog suda broj: Kzp-21/07, kojem prileži preslika spisa Općinskog suda u Zagrebu broj: KO-1955/06 (ranije: KO-731/00), utvrdio pravno relevantne činjenice za odlučivanje o povredi ustavnog prava podnositelja zajamčenog odredbom članka 29. stavka 1. Ustava.

3.1. KAZNENI POSTUPAK PRED OPĆINSKIM SUDOM U ZAGREBU I ŽUPANIJSKIM SUDOM U ZAGREBU

Općinsko državno odvjetništvo u Zagrebu podiglo je 26. travnja 2000. optužnicu broj: DO-K-4045/00 protiv podnositelja (okrivljenika) radi kaznenih djela iz članka 224. stavaka 1. i 4. Kaznenog zakona.

Općinski sud u Zagrebu donio je osuđujuću presudu broj: KO-731/00 od 12. siječnja 2005., koja je, u povodu žalbe podnositelja od 4. travnja 2005., ukinuta presudom Županijskog suda u Zagrebu broj: Kž-689/05 od 11. travnja 2006., a predmet je vraćen Općinskom sudu u Zagrebu na ponovno suđenje.

Općinski sud u Zagrebu donio je oslobađajuću presudu broj: KO-1955/06 od 15. veljače 2007., koju je, u povodu žalbe Općinskog državnog odvjetništva u Zagrebu od 1. ožujka 2007., potvrdio Županijski sud u Zagrebu presudom broj: Kž-616/07 od 2. svibnja 2007. Drugostupanjsku presudu podnositelj je primio 28. rujna 2007. godine.

3.2. POSTUPAK RADI ZAŠTITE PRAVA NA SUĐENJE U RAZUMNOM ROKU

Na temelju odredbe članka 27. Zakona o sudovima (»Narodne novine« broj 150/05. i 16/07.), podnositelj je 13. rujna 2007. podnio Vrhovnom sudu Republike Hrvatske zahtjev za zaštitu prava na suđenje u razumnom roku u kaznenom predmetu Općinskog suda u Zagrebu broj: KO-1955/06.

Vrhovni sud je osporenim rješenjem odbio zahtjev kao neosnovan jer je, zaključivši da podnositelj traži sudsku zaštitu samo u odnosu na duljinu trajanja drugostupanjskog postupka, utvrdio da je spis u povodu žalbe od 1. ožujka 2007. otpremljen 22. ožujka 2007. Županijskom sudu u Zagrebu koji je donio presudu 2. svibnja 2007., koju je podnositelj primio 28. rujna 2007., te je stoga ocijenio da u konkretnom slučaju nije povrijeđeno pravo na suđenje u razumnom roku jer je postupak pred drugostupanjskim sudom trajao ukupno šest mjeseci i šest dana (računajući od 22. ožujka 2007. do 28. rujna 2007.).

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. Ustavni sud napominje da je s aspekta ustavnog prava na suđenje u razumnom roku zajamčenog odredbom članka 29. stavka 1. Ustava razmotrio i u ustavnoj tužbi istaknutu povredu članka 6. stavka 1. Konvencije u dijelu kojim se jamči pravo na suđenje u razumnom roku.

4.2. U ovom slučaju Ustavni sud treba ispitati je li način na koji je Vrhovni sud tumačio i primijenio mjerodavne odredbe Zakona o sudovima u skladu s Ustavom zajamčenim pravom na suđenje u razumnom roku na način kako ga tumači Ustavni sud.

Polazeći od ustavnopravno relevantnih činjeničnih utvrđenja u točkama 3.1. i 3.2. obrazloženja, Ustavni sud, sukladno stajalištu izraženom primjerice u odluci broj: U-IIIA-3182/2008 od 28. siječnja 2009. (objavljenoj u »Narodnim novinama« broj 18/09.) i odluci broj: U-IIIA-1086/2003 od 26. listopada 2005. (objavljenoj u »Narodnim novinama« broj 134/05.), ističe da postupak u smislu članka 29. stavka 1. Ustava treba sagledati kao jedinstvenu cjelinu kada se ocjenjuje je li u postupku povrijeđeno pravo na suđenje u razumnom roku. Nadalje, da bi postupak u istoj pravnoj stvari mogao biti sagledan kao jedinstvena cjelina, odnosno da bi se moglo utvrditi njegovo ukupno trajanje, potrebno je obuhvatiti sve stadije tog postupka. Dakle, da bi kazneni postupak u konkretnom slučaju bio sagledan kao jedinstvena cjelina, odnosno da bi se utvrdilo njegovo ukupno trajanje, trebalo je u pravno relevantno razdoblje uračunati vrijeme koje je proteklo od njegovog pokretanja do njegovog okončanja, a to Vrhovni sud nije učinio jer je ispitao samo razdoblje kada je postupak bio po drugi put u tijeku pred drugostupanjskim sudom, odnosno razdoblje od 22. ožujka do 28. rujna 2007. godine.

Iz navedenih razloga, Ustavni sud ocjenjuje da je osporenim rješenjem podnositelju povrijeđeno ustavno pravo na suđenje u razumnom roku zajamčeno odredbom članka 29. stavka 1. Ustava.

5. Slijedom navedenog, na temelju odredaba članaka 73. i 76. stavaka 1. i 2. Ustavnog zakona, donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona, donesena je odluka kao u točkama III. i IV. izreke.

6. Objava odluke (točka V. izreke) temelji se na odredbama članka 29. Ustavnog zakona.

7. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme rješenja u roku osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-774/2008

Zagreb, 18. ožujka 2009.

USTAVNI SUD REPUBLIKE HRVATSKE

Predsjednik Vijeća
dr. sc. Aldo Radolović, v. r.

Odluka, NN 42/2009-982